戲作家釀二首  其二
作者：蘇轍
朝代：宋

paragraphs: 我飲半合耳，晨興不可無。
千錢買一斗，衆口分須臾。
月俸本有助，法許吏未俞。
愍愍坐相視，饞涎落盤盂。
潁潩舊乏水，粳糯貴如珠。
今年利陂堨，碓聲喧里閭。
典衣易鍾釜，入甕生醍醐。
歡欣走童孺，左右陳肴蔬。
細酌奉翁媼，餘潤霑庖厨。
詰朝日南至，相戒留全壺。
一家有喜色，經冬可無沽。
莫怪杜拾遺，斗水寬憂虞。